**VINGRINĀJUMI PIRMSSKOLAS VECUMA BĒRNU**

**AR KOHLEĀRO IMPLANTU**

**DZIRDES UZTVERES ATTĪSTĪŠANAI**

**Uldze Strazdiņa**

**Ievads**

Lai bērns ar kohleāro implantu varētu izmantot runu kā sazināšanās līdzekli, viņam ir jāattīsta runas uztveres iemaņas. Dzirdes uztveres attīstīšanas darbs tiek veikts noteiktā secībā un sistēmā. Veidot dzirdes – runas saiti *dzirdu – runāju* bērniem ar kohleāro implantu ir iespējams, tikai balstoties uz speciālu dzirdes uztveres attīstīšanas darbu.

Vingrinājumi paredzēti pirmsskolas vecuma bērniem ar kohleārajiem implantiem, viņu pedagogiem un vecākiem. To mērķis ir attīstīt bērnu ar kohleāro implantu dzirdes uztveri, mācot uztvert ar dzirdi valodas materiālu un nevalodas skaņas.

Vingrinājumu kopa sastāv no daudzveidīgiem vingrinājumiem. Šie vingrinājumi palīdz attīstīt ne tikai bērna ar KI dzirdes uztveri, bet arī runas sapratni, prasmi runāt un izrunu. Vingrinājumi paplašina bērna ar KI zināšanas par apkārtējo pasauli, attīsta bērna domāšanu, uzmanību, atmiņu, iztēli, motoriku.

Vingrinājumi dzirdes uztveres attīstīšanai sastāv no divām daļām:

* pirmā daļa - vingrinājumi nevalodas un valodas skaņu uztverei un atšķiršanai;
* otrā daļa – vingrinājumi vārdu un vienkāršu frāžu atšķiršanai.

Pirmajā daļā apkopoti vingrinājumi, kurus izpildot bērni iepazīstas ar nevalodas un valodas skaņām, mācās atšķirt atsevišķas skaņu īpašības, skaņu atdarinājumus, vienzilbes un daudzzilbju vārdus pēc zilbju skaita.

Otrās daļas vingrinājumi palīdz bērniem ar kohleāro implantu uztvert, saprast, atcerēties un izrunāt dažādu tēmu vārdus, kuri visbiežāk ir sastopami apkārtējo cilvēku runā un kuri ir nozīmīgi pirmsskolas vecuma bērniem. Šīs grupas vingrinājumu pamatuzdevums ir papildināt bērnu pasīvo vārdu krājumu.

Vingrinājumu izpildei nodarbībās tiek izmantoti reāli priekšmeti, rotaļlietas, attēli. Bērniem rotaļu veidā tiek piedāvāts darboties ar priekšmetiem un veikt tās darbības, ar kuru nosaukumiem viņi tiek iepazīstināti.

Dzirdes uztveres attīstīšanas procesā pirmsskolas vecuma bērniem ar KI dažādas grūtības pakāpes vingrinājumus māca izpildīt noteiktā secībā: no pašiem vienkāršākajiem līdz sarežģītākajiem. Ikviens nākamais vingrinājums pamatojas uz zināšanām un prasmēm, ko bērni ieguvuši iepriekšējā vingrinājumā, kā arī dod ko jaunu, šīs zināšanas un prasmes arvien paplašinot un padziļinot.

**1. daļa**

**Vingrinājumi nevalodas un valodas skaņu uztverei un atšķiršanai**

Nevalodas un valodas skaņu signālu uztveres un atšķiršanas prasme tiek veidota šādā secībā:

1. logopēds bērnam vingrinājuma uzdevumu skaidro ar dzirdes – redzes palīdzību tā, lai bērns redz pieaugušā seju, lūpu kustības, mīmiku un dabīgos žestus;
2. bērns vingrinājumu izpilda tikai ar dzirdes palīdzību.

**1. vingrinājums „Pogas”**

**Vingrinājuma uzdevums.** Veidot prasmi ar noteiktu kustību reaģēt uz skaņu signālu, attīstīt

bērna dzirdes uzmanību.

**Nepieciešamie materiāli.** Skanošā rotaļlieta–bungas. Kastīte un pogas.

**Vingrinājuma apraksts.**

* Logopēds noliek pie bērna rokas vienu pogu, uzsit vairākas reizes pa bungām un ar bērna roku ieliek pogu kastītē.
* Vingrinājumu atkārto tik ilgi, kamēr bērns saprot, ka dzirdot skaņu signālu, poga jāliek kastītē.
* Logopēds nostājas bērnam aiz muguras un uzsit vairākas reizes pa bungām.
* Bērns, dzirdot skaņu signālu, patstāvīgi ieliek pogu kastītē.

**Uzdevuma skaidrojums bērnam.**

Klausies! Met pogu kastītē!

**2. vingrinājums „Tauriņa lidojums”**

**Vingrinājuma uzdevums.** Veidot prasmi ar noteiktu kustību reaģēt uz skaņu signālu, attīstīt bērna dzirdes uzmanību.

**Nepieciešamie materiāli.** Skanošā rotaļlieta – tamburīns (taurīte, zvaniņš, svilpe). Tauriņa figūra, papīra ziedi.

**Vingrinājuma apraksts.**

Tauriņš sēž uz zieda.

* Logopēds skandina tamburīnu un parāda bērnam, ka, dzirdot skaņu signālu, tauriņš jāpārliek uz citu ziedu.
* Bērns, dzirdot skaņu signālu, pārliek tauriņu uz citu ziedu.

Tā tauriņš lidinās pa ziedu pļavu no viena zieda pie otra. Nekāda secība tauriņa lidojumā nav jāievēro.

**Uzdevuma skaidrojums bērnam.**

Tauriņš klausās. Sadzird skaņu – lido uz citu ziedu. Atkal klausās. Nedzird skaņu – nelido.

**3. vingrinājums „Ābele”**

**Vingrinājuma uzdevums.** Veidot prasmi ar noteiktu kustību reaģēt uz valodas skaņu signālu, attīstīt bērna dzirdes uzmanību.

**Nepieciešamie materiāli.** Uz papīra lapas uzzīmēta ābele ar āboliem. Zīmulis vai flomāsters.

**Vingrinājuma apraksts.**

* Logopēds skaļi izrunā skaņu savienojumu „BUM” (zemas frekvences skaņa) un parāda bērnam, kā, dzirdot skaņu signālu, zīmēt līniju no ābola ābelē līdz zemei.
* Bērns, saklausot skaņu savienojumu „BUM”, zīmē līniju no ābola ābelē līdz zemei – norādot to, ka ābols krīt.

Bērns var uzzīmēt nokritušo ābolu.

**Uzdevuma skaidrojums bērnam.**

Klausies! Ābols krīt „BUM”! Zīmē līniju uz leju

**4. vingrinājums „Lietus”**

**Vingrinājuma uzdevums.** Mācīt bērnam ar noteiktu kustību reaģēt uz valodas skaņu signālu, attīstīt bērna dzirdes uzmanību.

**Nepieciešamie materiāli.** Uz papīra lapas uzzīmēts lietus mākonis un lietussargs. Zils zīmulis vai flomāsters.

**Vingrinājuma apraksts.**

* Logopēds precīzi izrunā skaņu savienojumu „PAK” un parāda bērnam, kā, dzirdot skaņu signālu, jāzīmē līnija no mākoņa līdz lietussargam.
* Bērns, saklausot skaņu savienojumu „PAK”, ar zilo zīmuli zīmē lietus pilienu – līniju no mākoņa līdz lietussargam.

**Uzdevuma skaidrojums bērnam.**

Klausies! Lietus līst „PAK”. Zīmē līniju!

**5. vingrinājums „Cālēns”**

**Vingrinājuma uzdevums.** Mācīt bērnam ar noteiktu kustību reaģēt uz augstas frekvences skaņu, attīstīt bērna dzirdes uzmanību.

**Nepieciešamie materiāli.** Rotaļlieta – cālēns.

**Vingrinājuma apraksts.**

* Logopēds precīzi izrunā skaņu „C” (augstas frekvences skaņa) un parāda, kā cālēns palecas, dzirdot skaņu signālu.
* Bērns, saklausot skaņu „C”, palīdz cālēnam palēkties.

Uzsākot skaņas „C” klausīšanās prasmes apguvi, logopēds piedāvā bērnam klausīties skaņu rindu „C – C – C”, pēc tam izolētu skaņu „C”.

**Uzdevuma skaidrojums bērnam.**

Cālēns klausās. Sadzird skaņu „C” – lec. Atkal klausās. Nedzird skaņu „C” – nelec.

**6. vingrinājums „Konfektes”**

**Vingrinājuma uzdevums.** Mācīt bērnam ar noteiktu kustību reaģēt uz vidējas frekvences skaņu, attīstīt bērna dzirdes uzmanību.

**Nepieciešamie materiāli.** Šķīvis. Ar bērnu kopā pagatavotas plastalīna „konfektes”.

**Vingrinājuma apraksts.**

* Logopēds iedod bērnam šķīvi un komentē: „Tas ir šķīvis.”
* Logopēds precīzi izrunā skaņu „Š” (vidējas frekvences skaņas) un parāda bērnam, ka, dzirdot skaņu signālu, plastalīna „konfekte” jāuzliek uz šķīvja.
* Bērns, saklausot skaņu „Š”, uzliek plastalīna „konfekti” uz šķīvja.

Uzsākot skaņas „Š” klausīšanās prasmes apguvi, logopēds piedāvā bērnam klausīties skaņu rindu „Š – Š – Š”, pēc tam izolētu skaņu „Š”.

**Uzdevuma skaidrojums bērnam.**

Klausies skaņu „Š”! Uzliec konfekti uz šķīvja!

**7. vingrinājums** **„Skaņas uz ielas”**

**Vingrinājuma uzdevums.** Iepazīstināt bērnu ar apkārtējās pasaules skaņām.

**Nepieciešamie materiāli.** Zīmuļi un flomāsteri. Zīmēšanas papīra lapas.

**Vingrinājuma apraksts.**

* Logopēds ar bērnu pastaigājas pa ielu.
* Logopēds rosina bērnu ieklausīties apkārtējās skaņās.
* Logopēds skaidro apkārtējo skaņu nozīmi.
* Logopēds kopā ar bērnu apspriež katru dzirdēto skaņu: tā ir skaļa vai klusa, gara vai īsa.
* Logopēds pievērš bērna uzmanību skanošo priekšmetu raksturīgākajām redzamajām pazīmēm, lai bērnam pēc tam būtu vieglāk tos uzzīmēt un atpazīt.
* Logopēds kopā ar bērnu zīmē šos skanošos priekšmetus (var piemeklēt skanošo priekšmetu attēlus un līmēt tos uz papīra lapām).

**Uzdevuma skaidrojums bērnam.**

Uzzīmē skaņas, kuras tu dzirdēji uz ielas!

**8. vingrinājums „Mājas skaņas”**

**Vingrinājuma uzdevums.** Iepazīstināt bērnu ar apkārtējās pasaules skaņām.

**Nepieciešamie materiāli.** Zīmuļi un flomāsteri. Zīmēšanas papīra lapas.

**Vingrinājuma apraksts.**

* Logopēds kopā ar bērnu staigā pa telpām.
* Logopēds rosina bērnu ieklausīties apkārtējās skaņās.
* Logopēds skaidro apkārtējo skaņu nozīmi.
* Logopēds kopā ar bērnu apspriež katru dzirdēto skaņu.
* Logopēds pievērš bērna uzmanību skanošo priekšmetu raksturīgākajām redzamajām pazīmēm, lai bērnam pēc tam būtu vieglāk tos uzzīmēt un atpazīt (piemēram, durvju zvans ir apaļš, un tam vidū ir podziņa).
* Logopēds kopā ar bērnu zīmē šos skanošos priekšmetus (var piemeklēt skanošo priekšmetu attēlus un līmēt tos uz papīra lapām).

**Uzdevuma skaidrojums bērnam.**

Uzzīmē skaņas, kuras tu dzirdi mājās!

**9. vingrinājums „Skanošās rotaļlietas”**

**Vingrinājuma uzdevums.** Veidot prasmi atcerēties un atšķirt dažādu skanošo rotaļlietu skanējumu.

**Nepieciešamie materiāli.** Skanošas bērnu rotaļlietas (bungas, tamburīns, stabule, metalofons, zvaniņš, svilpe). Zīmuļi vai flomāsteri, papīra lapas.

**Vingrinājuma apraksts.**

* Logopēds kopā ar bērnu apskata skanošās rotaļlietas.
* Logopēds pievērš bērna uzmanību skaņām, kuras rada skanošās rotaļlietas.
* Logopēds pievērš bērna uzmanību skanošo rotaļlietu raksturīgākajām redzamajām pazīmēm.
* Logopēds kopā ar bērnu shematiski zīmē skanošās rotaļlietas uz papīra lapām.
* Logopēds piedāvā bērnam atšķirt divu skanošo rotaļlietu skanējumu.
* Logopēds skandina skanošo rotaļlietu.
* Bērns norāda uz atbilstošo skanošās rotaļlietas attēlu papīra lapā.
* Logopēds piedāvā bērnam atšķirt trīs (četru) skanošo rotaļlietu skanējumu.
* Logopēds skandina skanošo rotaļlietu.
* Bērns norāda uz atbilstošo skanošās rotaļlietas attēlu papīra lapā.

**Uzdevuma skaidrojums bērnam.**

Klausies! Parādi, kas skan!

**10. vingrinājums „Dzirdu – nedzirdu”**

**Vingrinājuma uzdevums.** Veidotprasmi noteikt skaņas esamību (ir skaņa / nav skaņas).

**Nepieciešamie materiāli**. Zīmuļi vai flomāsteri. Skanoši priekšmeti, kas rada sadzīves trokšņus – televizors, ūdens krāns, čīkstošas durvis, fēns, elektriskais skuveklis utt.

**Vingrinājuma apraksts.**

* Logopēds pievērš grupas telpās bērna uzmanību dažādiem trokšņiem. (Piemēram, logopēds vannas istabā atgriež krānu un jautā bērnam: „Dzirdi?”, aizgriež krānu un pievērš bērna uzmanību tam, ka skaņas nav. Tāpat māca bērnam klausīties, vai televizoram ir ieslēgta skaņa vai skaņas nav, rūc vai nerūc fēns).
* Logopēds piedāvā bērnam noteikt skaņas esamību. Logopēds pieiet pie sadzīves priekšmeta un jautā: „Tu dzirdi?”
* „Jā”, bērns piekrītoši māj ar galvu. Logopēds arī māj ar galvu.
* Logopēds pieiet pie nākamā sadzīves priekšmeta un jautā: „Dzirdi?”
* „Nē”, bērns purina galvu, ja skaņa uztveršanai viņam ir pārāk klusa vai skaņas nav.

**Uzdevuma skaidrojums bērnam.**

Klausies! Ja dzirdi, tad saki: „Dzirdu, jā, ir”. Ja nedzirdi, tad saki: „Nedzirdu, nav”.

**11. vingrinājums „Auss”**

**Vingrinājuma uzdevums.** Veidotprasmi noteikt skaņas esamību (ir skaņa / nav skaņas).

**Nepieciešamie materiāli**. Dažādi sadzīves priekšmeti (piemēram, krūzīte ar ūdeni, tukša krūzīte, karote krūzītē, grāmata, soma ar rāvējslēdzēju u. c.), ar kuru palīdzību var radīt skaņu.

**Vingrinājuma apraksts.**

* Logopēds iepazīstina bērnu ar priekšmetiem un skaņām, kādas tie rada (lej ūdeni no vienas krūzītes otrā (ūdens troksnis); šķir grāmatas lapas (papīra čaukstēšana); atvelk un aizvelk somas rāvējslēdzēju (rāvējslēdzēja skaņa)).
* Logopēds piedāvā bērnam noteikt skaņas esamību. Piemēram, logopēds šķir grāmatas lappuses.
* Bērns, saklausot skaņu, norāda uz ausi, pamāj ar galvu vai mēģina pateikt: „Dzirdu / jā”.
* Logopēds piedāvā bērnam atšķirt divus ar sadzīves priekšmetu palīdzību radītos skanējumus, norādot uz attiecīgo priekšmetu (piemēram, papīra čaukstēšana un karotītes šķindoņa krūzītē).
* Bērns klausās logopēda radītos skanējumus un norāda uz skanējumam atbilstošo priekšmetu.
* Logopēds piedāvā bērnam atšķirt trīs (četrus) ar sadzīves priekšmetu palīdzību radītos skanējumus, norādot uz attiecīgo priekšmetu.
* Bērns klausās logopēda radītos skanējumus un norāda uz skanējumam atbilstošo priekšmetu.

Ar vingrinājuma palīdzību bērnam māca jēdzienus „dzirdu – nedzirdu”, „ir skaņa – nav skaņas”. Šajā vingrinājumā izmanto klusas skaņas, kas palīdz bērnam iemācīties ieklausīties apkārtējās skaņās. Bērns mācās uztvert vārdus „jā”, „nē”, „dzirdu”, „nedzirdu”.

**Uzdevuma skaidrojums bērnam.**

Klausies! Ja dzirdi, tad parādi ausi un saki: „Dzirdu”.

**12.vingrinājums „Bungas”**

**Vingrinājuma uzdevums.** Veidot prasmi ar dzirdes palīdzību atšķirt vairākkārtēju un vienas reizes skanējumu.

**Nepieciešamie materiāli**. Bungas. Kartiņa, uz kuras uzzīmēts viens aplis. Kartiņa, uz kuras uzzīmēti daudz apļi.

**Vingrinājuma apraksts.**

* Logopēds uzsit pa bungām vienu reizi un nosauc ar vārdiem skaņu signālu skaitu: *„Viens”*. Ja bērns vēl nezina vārdu *viens*, tad skaņu signālu skaitu parāda ar dabīgo žestu (parāda vienu pirkstu). Logopēds vārdu *viens* izrunā vienu reizi.
* Bērns klausās bungu skanējumu un parāda kartiņu, uz kuras uzzīmēts viens aplis.
* Logopēds uzsit pa bungām vairākas reizes un nosauc ar vārdiem signālu skaitu: „Daudz”. Ja bērns vēl vārdu *daudz* nezina, tad skaņu signālu skaitu parāda ar dabīgo žestu. Logopēds vārdu *daudz* izrunā vairākas reizes *daudz – daudz – daudz.*
* Bērns klausās bungu skanējumu un parāda kartiņu, uz kuras uzzīmēti daudz apļi.

Kad bērns ir apguvis prasmi atšķirt nevalodas skaņu vairākkārtēju un vienas reizes skanējumu, tad logopēds piedāvā bērnam atšķirt valodas skaņu vairākkārtēju un vienas reizes skanējumu.

* Logopēds kopā ar bērnu papīra lapas kreisajā pusē uzzīmē vienu burtu *A*, bet papīra lapas labajā pusē – vairākus burtus *A.*
* Logopēds izrunā skaņu *A* vienu reizi.
* Bērns parāda vienu burtu *A*.
* Logopēds izrunā skaņu *A* vairākas reizes.
* Bērns parāda vairākus burtus *A.*

**Uzdevuma skaidrojums bērnam.**

Klausies! Parādi! Viena skaņa. Daudz skaņu.

**13. vingrinājums „Zaķis lec”**

**Vingrinājuma uzdevums.** Veidot prasmi ar dzirdes palīdzību atšķirt vairākkārtēju un vienas reizes skanējumu.

**Nepieciešamie materiāli**. Rotaļlieta – zaķis. Kartiņa, uz kuras uzzīmētas zaķa pēdas (vienas pēdas– daudz pēdu)

**Vingrinājuma apraksts.**

* Logopēds rāda bērnam zaķi un jautā: „Kas tas?”
* Bērns atbild, ka tas ir zaķis.
* Ja bērns rotaļlietu nenosauc, tad logopēds nosauc to pats.
* Logopēds pskaidro bērnam: „Zaķis klausās un lec: *op* – te (rāda zīmējumā vienas zaķa pēdas); *op* – *op* – *op* – te (rāda zīmējumā vairākas zaķa pēdas)”.
* Logopēds piedāvā bērnam atšķirt valodas skaņu vairākkārtēju un vienas reizes skanējumu.
* Logopēds izrunā skaņu atdarinājumu *op* vienu reizi.
* Bērns paņem rotaļlietu un *lēkā* ar zaķa figūriņu pa pēdām vienu reizi.
* Logopēds izrunā skaņu atdarinājumu *op* vairākas reizes (*op – op – op*).
* Bērns paņem rotaļlietu un *lēkā* ar zaķa figūriņu pa pēdām vairākas reizes.

**Uzdevuma skaidrojums bērnam.**

Zaķis klausās un lēkā.

**14. vingrinājums „Zaķis ēd”**

**Vingrinājuma uzdevums.** Veidot prasmi ar dzirdes palīdzību atšķirt vairākkārtēju un vienas reizes skanējumu.

**Nepieciešamie materiāli**. Rotaļlieta – zaķis. Kartiņa, uz kuras uzzīmēti burkāni (viens burkāns – daudz burkānu).

**Vingrinājuma apraksts.**

* Logopēds rāda bērnam zaķi un jautā: „Kas tas?”
* Bērns atbild, ka tas ir zaķis.
* Ja bērns rotaļlietu nenosauc, tad logopēds nosauc to pats.
* Logopēds pskaidro bērnam: „Zaķis klausās un ēd: *am* – te (rāda zīmējumā vienu burkānu); *am* – *am* – *am* – te (rāda zīmējumā vairākus burkānus)”.
* Logopēds piedāvā bērnam atšķirt valodas skaņu vairākkārtēju un vienas reizes skanējumu.
* Logopēds izrunā skaņu atdarinājumu *am* vienu reizi.
* Bērns paņem zaķi, un zaķis ēd vienu burkānu*.*
* Logopēds izrunā skaņu atdarinājumu *am* vairākas reizes (*am – am – am*).
* Bērns paņem zaķi, un zaķis ēd vairākus burkānus.

**Uzdevuma skaidrojums bērnam.**

Zaķis klausās un ēd.

**15. vingrinājums „Zilbe PA”**

**Vingrinājuma uzdevums.** Veidot prasmi ar dzirdes palīdzību atšķirt zilbju skanējuma skaitu.

**Vingrinājuma apraksts.**

Logopēds paskaidro bērnam: „Klausies un atkārto! Es teikšu vienu reizi *pa*, divas reizes *pa -* *pa* un trīs reizes *pa – pa – pa.*

Logopēds : *pa*  Bērns: *pa*

Logopēds: *pa – pa* Bērns: *pa – pa*

Logopēds : *pa – pa – pa* Bērns: *pa – pa- pa*

Ja bērns vingrinājumu spēj veikt, to var nedaudz sarežģīt.

Logopēds izrunā dažāda garuma zilbes: *pa* – īsi, *pā* \_\_\_\_\_ – gari.

Piemēram,

pa, pā\_\_\_\_\_ pa, pa – pā\_\_\_\_\_\_, pā\_\_\_\_\_\_\_

pa – pa, pa – pā\_\_\_\_\_\_\_pa, pa – pa – pā\_\_\_\_\_\_\_

Bērns atkārto šīs zilbes tieši tādā pašā secībā.

**Uzdevuma skaidrojums bērnam:**

Klausies! Atkārto!

Prasme noteikt nevalodas un valodas skaņu skaitu palīdz bērnam uztvert vārdus ar dažādu zilbju skaitu.

**16. vingrinājums „Māja”**

**Vingrinājuma uzdevums.** Veidot prasmi ar dzirdes palīdzību atšķirt vārdus ar dažādu zilbju skaitu, izvēloties no diviem vārdiem.

**Nepieciešamie materiāli**. Rotaļlieta – māja vai kartiņa ar mājas attēlu.

**Vingrinājuma apraksts.**

* Logopēds rāda rotaļlietu un jautā bērnam: „Kas tā ir?”
* Bērns atbild pats vai ar logopēda palīdzību: „Māja”.
* Logopēds pievērš bērna uzmanību vārda *māja* artikulācijai (māja – divas zilbes, mute atveras divas reizes).
* Logopēds norāda uz logu un jautā bērnam: „Kas tas ir?”
* Bērns atbild pats vai ar logopēda palīdzību: „Logs”.
* Logopēds pievērš bērna uzmanību vārda *logs* artikulācijai (logs – viena zilbe, mute atveras vienu reizi).
* Logopēds pārmaiņus nenoteiktā secībā izrunā vārdus *māja* un *logs*.
* Bērns klausās un parāda atbilstošo rotaļlietu vai kartiņu ar attēlu.

**Uzdevuma skaidrojums bērnam.**

Klausies! Parādi!

**17. vingrinājums „Tārps – puķe – taurenis”**

**Vingrinājuma uzdevums.** Veidot prasmi ar dzirdes palīdzību atšķirt vārdus ar dažādu zilbju skaitu, izvēloties no trīs vārdiem.

**Nepieciešamie materiāli**. Rotaļlietas – tārps, puķe, taurenis vai kartiņas ar tārpa, puķes, taureņa attēlu.

**Vingrinājuma apraksts.**

* Logopēds rāda rotaļlietu – tārps un jautā bērnam: „Kas tas ir?”
* Bērns atbild pats vai ar logopēda palīdzību: „Tārps”.
* Logopēds pievērš bērna uzmanību vārda *tārps* artikulācijai (*tārps* – viena zilbe, mute atveras vienu reizi).
* Logopēds rāda rotaļlietu – puķe un jautā bērnam: „Kas tā ir?”
* Bērns atbild pats vai ar logopēda palīdzību: „Puķe”.
* Logopēds pievērš bērna uzmanību vārda *puķe* artikulācijai (*puķe* – divas zilbes, mute atveras divas reizes).
* Logopēds rāda rotaļlietu - taurenis un jautā bērnam: „Kas tas ir?”
* Bērns atbild pats vai ar logopēda palīdzību: „taurenis”.
* Logopēds pievērš bērna uzmanību vārda *taurenis* artikulācijai (*taurenis* – trīs zilbes, mute atveras trīs reizes).
* Logopēds pārmaiņus nenoteiktā secībā izrunā vārdus *tārps,* *puķe, taurenis.*
* Bērns klausās un parāda atbilstošo rotaļlietu vai kartiņu ar attēlu.

**Uzdevuma** **skaidrojums bērnam.**

Klausies! Parādi!

Ja bērnam vingrinājuma izpilde sagādā grūtības, tad to var sadalīt vairākos posmos. Sākumā māca bērnam atšķirt divus vārdus (*tārps – taurenis, puķe – taurenis, tārps – puķe*). Bērns labāk uztver vārda zilbju skaitu, ja logopēds, izrunājot vārdu, to iztaktē.

**18. vingrinājums „Auto”**

**Vingrinājuma uzdevums.** Veidot prasmi atšķirt ar dzirdi skanējuma ilgumu.

**Nepieciešamie materiāli.**  Rotaļlietas – mašīnas, divi „ceļi” (gara un īsa kartona strēmelīte vai no klucīšiem uzbūvēti ceļi).

**Vingrinājuma apraksts.**

* Logopēds rāda bērnam rotaļu automašīnu un jautā: „Kas tas ir?”
* Bērns atbild pats vai ar logopēda palīdzību: „Auto”.
* Logopēds brauc pa garo ceļu, izrunājot skaņu *Ū\_\_\_\_\_* (gari), mudina bērnu virzīt savu mašīnu pa garo ceļu un izrunāt skaņu *Ū\_\_\_\_\_* (gari).
* Bērns brauc pa garo ceļu un izrunā skaņu *Ū\_\_\_\_\_* (gari).
* Mašīna atgriežas izejas pozīcijā starp abiem „ceļiem”.
* Logopēds virza mašīnu pa īso ceļu, izrunājot skaņu *U,* un mudina bērnu darīt to pašu.
* Bērns brauc pa īso ceļu un izrunā skaņu *U*.
* Logopēds pēc katra „brauciena” noliek mašīnu starp „ceļiem”.
* Logopēds pārmaiņus nenoteiktā secībā gari un īsi izrunā skaņu *U.*
* Bērns klausās un virza automašīnu atbilstoši pa īso un garo ceļu, īsi un gari izrunājot skaņu *U*.

Šajā vingrinājumā par skaņas avotu var izmantot stabuli vai svilpi. Ja bērns prot pūst stabuli vai svilpi, tad māca viņam pēc logopēda rādīta parauga atkārtot īsu un garu skaņu.

**Uzdevuma skaidrojums bērnam.**

Klausies! Atkārto!

**19. vingrinājums „Lapa”**

**Vingrinājuma uzdevums.** Veidot prasmi atšķirt ar dzirdi skanējuma ilgumu.

**Nepieciešamie materiāli.**  Zīmēšanas papīrs. Flomāsteri vai krāsu zīmuļi.

**Vingrinājuma apraksts.**

* Logopēds kopā ar bērnu uzzīmē dažādu koku lapas.
* Logopēds izrunā skaņu *S* īsi un gari. (gara skaņa: *S*\_\_\_\_\_\_\_\_\_\_, īsa *S\_*\_) un parāda bērnam, kā skaņas izrunas brīdī jāzīmē skaņas garumam atbilstoša līnija no lapas uz leju.
* Logopēds pārmaiņus nenoteiktā secībā gari un īsi izrunā skaņu *S.*
* Bērns klausās skaņu signālus un zīmē atbilstoša garuma līniju.

**Uzdevuma skaidrojums bērnam.**

Klausies! Zīmē līniju!

Vingrinājumā skaņu skanējuma ilguma atšķiršanai var izmantot dažādas skaņas, piemēram., skaņas *R, U, M.*

**20. vingrinājums „Stabule un svilpe”**

**Vingrinājuma uzdevums.** Veidot prasmi atšķirt ar dzirdi augstas un zemas nevalodas skaņas, iegaumēt konkrēto rotaļlietu skanējumu.

**Nepieciešamie materiāli.** Stabule**,** svilpe. Kartiņas ar stabules un svilpes attēlu.

**Vingrinājuma apraksts.**

* Logopēds ar stabules palīdzību rada skaņu un rāda kartiņu ar stabules attēlu.
* Logopēds lūdz bērnam klausīties stabules skanējumu un parādīt kartiņu ar stabules attēlu brīdī, kad viņš dzird skaņas signālu.
* Bērns klausās stabules skanējumu un rāda kartiņu ar stabules attēlu.
* Logopēds ar svilpes palīdzību rada skaņu un rāda kartiņu ar svilpes attēlu.
* Logopēds lūdz bērnam klausīties svilpes skanējumu un parādīt kartiņu ar svilpes attēlu brīdī, kad viņš dzird skaņas signālu.
* Logopēds pārmaiņus nenoteiktā secībā rada skaņu ar stabules un svilpes palīdzību.
* Bērns klausās un parāda atbilstošo kartiņu.

**Uzdevuma skaidrojums bērnam.**

Klausies! Parādi!

**21. vingrinājums „Lācis TAP – TAP”**

**Vingrinājuma uzdevums.** Veidot prasmi atšķirt ar dzirdi augstas un zemas valodas skaņas.

**Nepieciešamie materiāli.** Rotaļlietas – liels un mazs lācis vai kartiņas ar liela un maza lāča attēlu.

**Vingrinājuma apraksts.**

* Logopēds runā zemā balsī zilbju savienojumus *TAP* – *TAP – TAP* un rāda, kā iet lielais lācis.
* Bērns paņem lielo lāci un rāda, kā iet lielais lācis.
* Logopēds augstā balsī izrunā skaņu savienojumus *tap – tap – tap* un rāda, kā iet mazais lācis.
* Bērns paņem mazo lāci un rāda, kā iet mazais lācis.
* Logopēds pārmaiņus nenoteiktā secībā izrunā skaņu savienojumus zemā un augstā balsī.
* Bērns klausās un parāda atbilstoši skanējumam lielo vai mazo lāci.

**Uzdevuma skaidrojums bērnam.**

Klausies! Parādi, kurš lācis iet!

Uzdevuma izpildes laikā var izmantot bērna taktīlās sajūtas, pieliekot bērna roku pie bērna un logopēda kakla. Bērns sajutīs atšķirību starp augstu (sasprindzinās augšējā balsenes daļa) un zemu (sasprindzinājums un vibrācija jūtama balsenes apakšējā daļā) skaņu.

**22. vingrinājums „Skaņa A”**

**Vingrinājuma uzdevums.** Veidot prasmi atšķirt ar dzirdi augstas un zemas valodas skaņas.

**Nepieciešamie materiāli.** Kartiņas ar „resnu” burtu A un „tievu” burtu A.

**Vingrinājuma apraksts.**

* Logopēds izrunā zemā balsī skaņas *A – A* – *A* un rāda „resno” burtu A.
* Bērns klausās skaņu skanējumu un rāda „resno” burtu A.
* Logopēds izrunā augstā balsī skaņas *A – A* – *A* un rāda „tievo” burtu A.
* Bērns klausās skaņu skanējumu un rāda „tievo” burtu A.
* Logopēds pārmaiņus nenoteiktā secībā runā skaņu *A* zemā un augstā balsī.
* Bērns klausās un parāda atbilstoši skanējumam „resno” burtu A vai „tievo” burtu A.

Bērnam var piedāvāt sarežģītāku uzdevumu.

Logopēds izrunā skaņas *A – A – A*, pakāpeniski mainot balss augstumu no zemas uz augstu un otrādi.

Bērns zīmējumā rāda skanējuma virzienu: no lejas uz augšu (bultiņa tiek vilkta no zemā „resnā” A uz augsto „tievo” A), no augšas uz leju (bultiņa no augstā „tievā” A tiek vilkta uz zemo „resno” A).

**Uzdevuma skaidrojums bērnam.**

Klausies! Parādi!

**23**.**vingrinājums „Bungas: skaļi – klusi”**

**Vingrinājuma uzdevums.** Veidot prasmi atšķirt ar dzirdi skanējuma skaļumu.

**Nepieciešamie materiāli.** Bungas. Kartiņas ar mazu un lielu bungu attēlu.

**Vingrinājuma apraksts.**

* Logopēds, uzsitot pa bungām, rada skaļu skaņu un rāda bērnam kartiņu ar lielo bungu attēlu. Bērns klausās skaļu bungu skanējumu un rāda kartiņu ar lielo bungu attēlu.
* Logopēds, uzsitot pa bungām, rada klusu skaņu un rāda kartiņu ar mazo bungu attēlu.
* Bērns klausās klusu bungu skanējumu un rāda kartiņu ar mazo bungu attēlu.
* Logopēds pārmaiņus nenoteiktā secībā rada klusu un skaļu skaņu.
* Bērns klausās bungu skanējumu un rāda atbilstoši skanējumam kartiņas ar mazu un lielu bungu attēlu.

**Uzdevuma skaidrojums bērnam.**

Klausies! Parādi, kā skan bungas: klusi vai skaļi!

**24. vingrinājums „Klusa un skaļa skaņa – parādi”**

**Vingrinājuma uzdevums.** Veidot prasmi atšķirt ar dzirdi skanējuma skaļumu.

**Nepieciešamie materiāli.** Kartiņas, kurās attēlots liels aplis ar nots zīmi un mazs aplis ar nots zīmi.

**Vingrinājuma apraksts.**

Logopēds normāla skaļuma balsī izrunā skaļās skaņas A, U, I, R un klusās skaņas S, Š, pievēršot bērna uzmanību atšķirīgam skaņu skanējumam – skaļai un klusai valodas skaņai un rādot bērnam kartiņas, kurās shematiski ir attēlota skaļā skaņa – liels aplis ar nots zīmi un klusā skaņa – mazs aplis ar nots zīmi.

Bērns klausās skaņu skanējumu un rāda logopēda izrunātajai skaņai atbilstošo apli ar nots zīmi. Uztverot skaļās skaņas A, U, I, R, bērns norāda uz lielo apli, uztverot klusās skaņas S, Š, bērns norāda uz mazo apli.

Ar šī uzdevuma palīdzību var novērtēt, cik precīzi ir noregulēts bērna kohleārais implants. Ja kohleārais implants ir noregulēts pareizi, tad bērns rādīs šādi:

* klusi (mazais aplis), saklausot klusās skaņas – Š, S;
* skaļi (lielais aplis), saklausot skaļās skaņas – A, I, U, R, kas tiek izrunātas normāla skaļuma balsī.

**Uzdevuma skaidrojums bērnam.**

Klausies! Parādi, kā dzirdēji: skaļi vai klusi!

**25. vingrinājums „Tū – tū, čuk - čuk”**

**Vingrinājuma uzdevums.** Veidot prasmi atšķirt ar dzirdi skaņu atdarinājumus.

**Nepieciešamie materiāli.** Rotaļlietas – zaķis, auto, vilciens.

**Vingrinājuma apraksts.**

* Logopēds norāda uz auto un runā: *„Tas ir auto. Tū* – *tū”*, pievēršot bērna uzmanību skaņu atdarinājumam *tū – tū.*
* Logopēds norāda uz vilcienu un runā: *„Tas ir vilciens. Čuk* – *čuk”*, pievēršot bērna uzmanību skaņu atdarinājumam *čuk – čuk*.
* Logopēds iedod bērnam zaķi un runā: „Noliec! Kur ir auto? *Tū – tū*”, pievēršot bērna uzmanību skaņu atdarinājumam *tū – tū*.
* Bērns noliek zaķi pie auto.
* Logopēds iedod bērnam zaķi un runā: „Noliec! Kur ir vilciens? *Čuk* – *čuk”,* pievēršot bērna uzmanību skaņu atdarinājumam *čuk* – *čuk*
* Bērns noliek zaķi pie vilciena.
* Logopēds pārmaiņus nenoteiktā secībā izrunā skaņu atdarinājumus *tū – tū* un *čuk – čuk.*
* Bērns klausās skaņu atdarinājumus un atbilstoši pieliek zaķi pie auto vai vilciena.

**Uzdevuma skaidrojums bērnam.**

Klausies! Noliec zaķi!

**26. vingrinājums „Ruk – ruk, ki – ke – ri – gū un vau – vau”.**

**Vingrinājuma uzdevums.** Veidot prasmi atšķirt ar dzirdi skaņu atdarinājumus.

**Nepieciešamie materiāli.** Rotaļlietas – cūka, gailis, suns.

**Vingrinājuma apraksts.**

* Logopēds rāda bērnam cūkas figūru un runā: *„Tā ir cūka. Ruk – ruk”*, pievēršot bērna uzmanību skaņu atdarinājumam *ruk – ruk.*
* Logopēds rāda bērnam gaiļa figūru un runā: *„Tas ir gailis. Ki – ke – ri* – *gū”*, pievēršot bērna uzmanību skaņu atdarinājumam *ki – ke – ri* – *gū.*
* Logopēds rāda bērnam suņa figūru un runā: *„Tas ir suns. Vau* – *vau”*, pievēršot bērna uzmanību skaņu atdarinājumam *vau* – *vau*.
* Logopēds izrunā skaņu atdarinājumus pārmaiņus nenoteiktā secībā un lūdz bērnam parādīt skaņu atdarinājumam atbilstošo dzīvnieka figūru.
* Bērns klausās skaņu atdarinājumus un parāda skaņu atdarinājumam atbilstošo dzīvnieka figūru.

**Uzdevuma skaidrojums bērnam.**

Klausies! Parādi, kur ir ruk – ruk (ki – ke – ri – gū, vau – vau)!

**27. vingrinājums „Krēsls un galds”**

**Vingrinājuma uzdevums.** Veidot prasmi atšķirt ar dzirdi vienzilbes vārdus, izvēloties no diviem vārdiem.

**Nepieciešamie materiāli.** Leļļu mēbeles – krēsls, galds.

**Vingrinājuma apraksts:.**

* Logopēds rāda bērnam krēslu un runā: „Tas ir *krēsls*.”
* Bērns apskata krēslu un atkārto: *„Krēsls.”*
* Logopēds rāda bērnam galdu un runā: „Tas ir *galds.*”
* Bērns apskata galdu un atkārto: *„Galds.”*
* Logopēds pārmaiņus nenoteiktā secībā izrunā vārdus *krēsls, galds.*
* Bērns klausās un parāda attiecīgo rotaļlietu.

Šo vingrinājumu var veikt arī ar citiem vienzilbes vārdiem. Bērnam jāzina atšķiršanai piedāvāto vienzilbes vārdu nozīme.

**Uzdevuma skaidrojums bērnam.**

Klausies! Parādi, kur ir krēsls (galds)!

**28. vingrinājums „Suns, zivs, tilts”**

**Vingrinājuma uzdevums.** Veidot prasmi atšķirt ar dzirdi vienzilbes vārdus, izvēloties no trīs vārdiem.

**Nepieciešamie materiāli.** Kartiņas arsuņa, zivs un tilta attēlu.

**Vingrinājuma apraksts.**

* Logopēds rāda bērnam kartiņu ar suņa attēlu un runā: „Tas ir *suns*.”
* Bērns apskata kartiņu ar suņa attēlu un atkārto: *„Suns.”*
* Logopēds rāda bērnam kartiņu ar zivs attēlu un runā: „Tā ir *zivs*.”
* Bērns apskata kartiņu ar zivs attēlu un atkārto: *„Zivs.”*
* Logopēds rāda bērnam kartiņu ar suņa attēlu un runā: „Tas ir *tilts*.”
* Bērns apskata kartiņu ar suņa attēlu un atkārto: *„Tilts.”*
* Logopēds pārmaiņus nenoteiktā secībā izrunā vārdus *suns, zivs, tilts.*
* Bērns klausās un parāda attiecīgo kartiņu.

**Uzdevuma skaidrojums bērnam.**

Klausies! Parādi, kur ir suns (zivs, tilts)!

**29. vingrinājums „Tur un te”**

**Vingrinājuma uzdevums.** Veidot prasmi atšķirt ar dzirdi vienzilbes vārdus, izvēloties no diviem vārdiem.

**Nepieciešamie materiāli.** Divi grozi, sēņu figūras.

**Vingrinājuma apraksts.**

* Logopēds vienu grozu noliek bērnam priekšā, otru grozu noliek galda otrā malā tā, lai bērns to var aizsniegt.
* Logopēds norāda uz tuvāko grozu un runā: „Liec sēnes *te*!”
* Bērns ieliek sēnes tuvākajā grozā.
* Logopēds norāda uz tālāko grozu un runā: „Liec sēnes *tur*!”
* Bērns ieliek sēnes tālākajā grozā.
* Logopēds pārmaiņus nenoteiktā secībā norāda bērnam, kurā grozā jāliek sēnes.
* Bērns klausās un liek sēnes logopēda norādītajā grozā.

**Vingrinājuma skaidrojums bērnam.**

Klausies! Liec sēnes te (tur)!

**30. vingrinājums „Piens un siens”**

**Vingrinājuma uzdevums.** Veidot prasmi atšķirt ar dzirdi vienzilbes vārdus, izvēloties no diviem vārdiem.

**Nepieciešamie materiāli.** Gotiņas figūra. Kartiņa, kurā attēlots piens un kartiņa, kurā attēlots siens

**Vingrinājuma apraksts.**

* Logopēds kopā ar bērnu apskata attēlu, kurā attēlots piens un runā: „Tas ir *piens*”
* Logopēds kopā ar bērnu apskata attēlu, kurā attēlots siens un runā: „Tas ir *siens.*”
* Logopēds iedod bērnam gotiņas figūru un jautā, norādot uz attēlu, kurā attēlots piens: „Kur ir *piens*?”
* Bērns pieliek gotiņas figūru pie attēla, kurā attēlots piens.
* Logopēds iedod bērnam gotiņas figūru un jautā, norādot uz attēlu, kurā attēlots siens: „Kur ir *siens*?”
* Bērns pieliek gotiņas figūru pie attēla, kurā attēlots siens.
* Logopēds pārmaiņus nenoteiktā secībā izrunā vārdus *piens, siens*.
* Bērns klausās un pieliek gotiņas figūru pie attiecīgās kartiņas.

**Uzdevuma skaidrojums bērnam.**

Klausies! Parādi, kur ir piens (siens)!

**31. vingrinājums „Saliec skapī”**

**Vingrinājuma uzdevums.** Veidot prasmi atšķirt ar dzirdi divzilbju vārdus, izvēloties no diviem vārdiem.

**Nepieciešamie materiāli.** Leļļu skapis un apģērbs – jakas un bikses.

**Vingrinājuma apraksts.**

* Logopēds rāda bērnam jaku un komentē: „Tā ir *jaka.* Liec *jaku* skapī!”
* Bērns ieliek jaku skapī.
* Logopēds rāda bērnam bikses un komentē: „Tās ir *bikses*. Liec *bikses* skapī!”
* Bērns ieliek bikses skapī.
* Logopēds pārmaiņus nenoteiktā secībā izrunā vārdus *jaka, bikses.*
* Bērns klausās un ieliek attiecīgo apģērbu skapī.

**Uzdevuma skaidrojums bērnam.**

Klausies! Liec jaku (bikses) skapī!

**32. vingrinājums „Zaķis vai kaķis?”**

**Vingrinājuma uzdevums.** Veidot prasmi atšķirt ar dzirdi divzilbju vārdus, izvēloties no diviem vārdiem.

**Nepieciešamie materiāli**. Zīmējums, kurā attēlotas zaķu un kaķu figūras. Krāsainie zīmuļi vai flomās

**Vingrinājuma apraksts.**

* Logopēds rāda bērnam zīmējumā zaķa figūru un runā: „Tas ir *zaķis*. Izkrāso *zaķi!*”
* Bērns izkrāso zaķi.
* Logopēds rāda bērnam zīmējumā kaķa figūru un runā: „Tas ir *kaķis*. Izkrāso *kaķi*!”
* Bērns izkrāso kaķi.
* Logopēds pārmaiņus nenoteiktā secībā izrunā vārdus *zaķis, kaķis.*
* Bērns klausās un izkrāso attiecīgi zaķi vai kaķi.

**Uzdevuma skaidrojums bērnam.**

Klausies! Izkrāso zaķi (kaķi)!

**33. vingrinājums „Gliemezis vai vabole”**

**Vingrinājuma uzdevums.** Veidot prasmi atšķirt ar dzirdi trīszilbju vārdus, izvēloties no diviem vārdiem.

**Nepieciešamie materiāli**. Zīmējums, kurā attēlotas gliemežu un vaboļu figūras. Krāsainie zīmuļi vai flomāsteri

**Vingrinājuma apraksts.**

* Logopēds rāda bērnam zīmējumā gliemezi un runā: „Tas ir *gliemezis*. Izkrāso *gliemezi!*”
* Bērns izkrāso gliemezi.
* Logopēds rāda bērnam zīmējumā vaboli un runā: „Tā ir *vabole*. Izkrāso *vaboli*!”
* Bērns izkrāso vaboli.
* Logopēds pārmaiņus nenoteiktā secībā izrunā vārdus *gliemezis, vabole.*
* Bērns klausās un izkrāso attiecīgi gliemezi vai vaboli.

**Uzdevuma skaidrojums bērnam.**

Klausies! Izkrāso gliemezi (vaboli)!

**2. daļa**

**Vingrinājumi vārdu un vienkāršu frāžu atšķiršanai**

**1. vingrinājums „Suns un kaķis”**

**Vingrinājuma uzdevums.** Veidot prasmi atšķirt ar dzirdi runas materiālu, izvēloties no diviem vārdiem.

**Nepieciešamie materiāli**. Kartiņas ar suņa un kaķa attēlu.

**Vingrinājuma apraksts.**

* Logopēds kopā ar bērnu apskata kartiņu ar suņa attēlu un runā: „Tas ir *suns*.”
* Logopēds kopā ar bērnu apskata kartiņu ar kaķa attēlu un runā: „Tas ir *kaķis*.”
* Logopēds parāda katram dzīvniekam galvu, asti, ķepas un runā: „Tā ir *galva*. Tā ir *aste*. Tās ir *ķepas*.”
* Logopēds lūdz bērnam parādīt kartiņu ar suņa attēlu: „Kur ir suns?”
* Bērns parāda kartiņu ar suņa attēlu.
* Logopēds jautā bērnam: „Kur sunim ir galva?”
* Bērns parāda kartiņā suņa galvu.
* Logopēds jautā bērnam: „Kur sunim ir aste?”
* Bērns parāda kartiņā suņa asti.
* Logopēds jautā bērnam: „Kur sunim ir ķepas?”
* Bērns parāda kartiņā suņa ķepas.
* Logopēds lūdz bērnam parādīt kartiņu ar kaķa attēlu: „Kur ir kaķis?”
* Logopēds nosauc kaķa ķermeņa daļas un lūdz bērnam tās parādīt.
* Bērna parāda kaķa ķermeņa daļas.
* Logopēds sauc pārmaiņus nenoteiktā secībā suņa, kaķa ķermeņa daļas un lūdz bērnam tās parādīt.
* Bērns klausās un attiecīgi rāda kaķa un suņa ķermeņa daļas.

**Uzdevuma skaidrojums bērnam.**

Klausies! Parādi, kur ir suns (kaķis)?

Klausies! Parādi, kur sunim (kaķim) ir galva (ķepas, aste)!

**2. vingrinājums „Ķermeņa daļas”**

**Vingrinājuma uzdevums.** Veidot prasmi atšķirt ar dzirdi runas materiālu, izvēloties no diviem vārdiem.

**Nepieciešamie materiāli**. Lelle.

**Vingrinājuma apraksts.**

* Logopēds kopā ar bērnu apskata lelli.
* Logopēds rāda un nosauc lelles ķermeņa daļas: „Tās ir rokas. Tas ir deguns. utt.”
* Logopēds parāda šīs ķermeņa daļas uz sava un bērna ķermeņa, nosauc tās: „Tas ir Jāņa deguns. Kur ir Jāņa deguns? utt.”
* Logopēds sauc jauktā kārtībā lelles ķermeņa daļas un lūdz bērnam tās parādīt.
* Bērns klausās un attiecīgi rāda lelles ķermeņa daļas.

**Uzdevuma skaidrojums bērnam.**

Klausies! Parādi, kur lellei ir ausis (galva, deguns...)!

**3. vingrinājums „Krāsainie baloni”**

**Vingrinājuma uzdevums.** Veidot prasmi atšķirt ar dzirdi krāsu nosaukumus, izvēloties no diviem vārdiem.

**Nepieciešamie materiāli**. Zīmējums, kurā attēloti neizkrāsoti baloni, zils un sarkans zīmulis vai flomāsters.

**Vingrinājuma apraksts.**

* Logopēds paņem zilo zīmuli un rāda to bērnam: „Tas ir *zils* zīmulis.”
* Logopēds lūdz bērnam izkrāsot balonu zilā krāsā.
* Bērns izkrāso balonu zilā krāsā.
* Logopēds paņem sarkano zīmuli un rāda to bērnam: „Tas ir *sarkans* zīmulis.”
* Logopēds lūdz bērnam izkrāsot balonu sarkanā krāsā.
* Bērns izkrāso balonu sarkanā krāsā.
* Logopēds lūdz bērnam izkrāsot balonus gan zilā, gan sarkanā krāsā.
* Bērns klausās un attiecīgi krāso balonus zilā vai sarkanā krāsā.
* Kad bērns ir balonus izkrāsojis, logopēds lūdz bērnam parādīt balonus: „Kur ir sarkans (zils) balons? Parādi!”
* Bērna klausās un parāda attiecīgo balonu.

**Uzdevuma skaidrojums bērnam.**

Klausies! Izkrāso balonu sarkanu (zilu)!

Kur ir sarkans (zils) balons? Parādi!

**4. vingrinājums „Lielas un mazas rotaļlietas”**

**Vingrinājuma uzdevums.** Veidot sapratni par jēdzieniem liels – mazs, mācīt atšķirt runas materiālu ar dzirdes palīdzību.

**Nepieciešamie materiāli**. Liela kaste, maza kaste. Lielas un mazas rotaļlietas – bumbas, lelles, auto, lāči.

**Vingrinājuma apraksts.**

* Logopēds paņem lielo kasti, rāda to bērnam: „Tā ir *liela* kaste.”
* Logopēds paņem mazo kasti, rāda to bērnam: „Tā ir *maza* kaste.”
* Logopēds paņem lielo bumbu, dod to bērnam: „*Liela* bumba. Liec *lielajā* kastē!”.
* Bērns kopā ar logopēdu ieliek lielo bumbu lielajā kastē.
* Logopēds paņem mazo bumbu, dod to bērnam: „*Maza* bumba. Liec *mazajā* kastē.”
* Bērns kopā ar logopēdu ieliek mazo bumbu mazajā kastē.
* Tāpat bērns kopā ar logopēdu ieliek lielajā kastē lielo lelli, auto, lāci un mazajā kastē – mazo lelli, auto, lāci.
* Logopēds lūdz bērnam ielikt lielās un mazās rotaļlietas atbilstoša lieluma kastēs.
* Bērns klausās un attiecīgi ieliek lielās rotaļlietas lielajā kastē, mazās rotaļlietas – mazajā kastē.

**Uzdevuma skaidrojums bērnam.**

Klausies! Liec lielo bumbu (lelli, auto, lāci) lielajā kastē.

Liec mazo bumbu (lelli, auto, lāci) mazajā kastē.

**5. vingrinājums „Plata un šaura upe”**

**Vingrinājuma uzdevums.** Veidot sapratni par jēdzieniem plats – šaurs, mācīt atšķirt runas materiālu ar dzirdes palīdzību

**Nepieciešamie materiāli.**. Zīmējums, kurā attēlota plata un šaura upe. Rotaļlieta – kuģītis.

**Vingrinājuma apraksts.**

* Logopēds rāda bērnam zīmējumā plato upi un komentē: „Tā ir *plata* upe.”
* Logopēds dod bērnam kuģīti un komentē: „Kuģītis peld *platā* upē.”
* Bērns kopā ar logopēdu ieliek kuģīti platā upē.
* Logopēds rāda bērnam zīmējumā šauro upi un komentē: „Tā ir *šaura* upe.”
* Logopēds dod bērnam kuģīti un komentē: „Kuģītis peld *šaurā* upē.”
* Bērns kopā ar logopēdu ieliek kuģīti šaurā upē.
* Logopēds nenoteiktā secībā norāda bērnam, kādā upē kuģītis peld.
* Bērns klausās un attiecīgi ieliek kuģīti platajā un šaurajā upē.

**Uzdevuma skaidrojums bērnam.**

Klausies! Liec kuģīti platajā (šaurajā) upē.

**6. vingrinājums „Ieliec bļodā!”**

**Vingrinājuma uzdevums.** Veidot prasmi ar dzirdi atšķirt runas materiālu, izvēloties no diviem vārdiem.

**Nepieciešamie materiāli.** Bļoda. Tomātu un gurķu mulāžas vai naturālie dārzeņi.

**Vingrinājuma apraksts.**

* Logopēds rāda bērnam tomātu un komentē: „Tas ir *tomāts*. Liec *tomātu* bļodā!”
* Bērns ieliek tomātu bļodā.
* Logopēds rāda bērnam gurķi un komentē: „Tas ir *gurķis*. Liec *gurķi* bļodā!”
* Bērns ieliek gurķi bļodā.
* Logopēds pārmaiņus nenoteiktā secībā izrunā vārdus *tomāts, gurķis.*
* Bērns klausās un ieliek bļodā to dārzeni, kuru nosauc logopēds.

**Uzdevuma skaidrojums bērnam.**

Klausies! Liec tomātu (gurķi) bļodā!

**7. vingrinājums „Vārīsim zupu!”**

**Vingrinājuma uzdevums.** Veidot prasmi ar dzirdi atšķirt runas materiālu, izvēloties no trīs vārdiem.

**Nepieciešamie materiāli.** Katliņš. Kāpostu, burkānu, kartupeļu mulāžas vai naturālie dārzeņi.

**Vingrinājuma apraksts.**

* Logopēds paskaidro bērnam, ka tiks vārīta zupa.
* Logopēds rāda bērnam kāpostu un komentē: „Tas ir *kāposts*. Liec *kāpostu* katliņā!”
* Bērns ieliek kāpostu katliņā.
* Logopēds rāda bērnam burkānu un komentē: „Tas ir *burkāns*. Liec *burkānu* katliņā!”
* Bērns ieliek burkānu katliņā.
* Logopēds rāda bērnam kartupeli un komentē: „Tas ir *kartupelis*. Liec *kartupeli* katliņā!”
* Bērns ieliek kartupeli katliņā.
* Logopēds pārmaiņus nenoteiktā secībā izrunā vārdus *kāposts, burkāns, kartupelis.*
* Bērns klausās un ieliek katliņā to dārzeni, kuru nosauc logopēds.

**Uzdevuma skaidrojums bērnam.**

Klausies! Liec kāpostu (burkānu, kartupeli) katliņā!

**8. vingrinājums „Augļu kompots”**

**Vingrinājuma uzdevums.** Veidot prasmi ar dzirdi atšķirt runas materiālu, izvēloties no trīs vārdiem.

**Nepieciešamie materiāli.** Katliņš, ābolu, bumbieru, plūmju mulāžas vai naturālie augļi. **Vingrinājuma apraksts.**

* Logopēds paskaidro bērnam, ka tiks gatavots kompots.
* Logopēds rāda bērnam ābolu un komentē: „Tas ir *ābols*. Liec *ābolu* katliņā!”
* Bērns ieliek ābolu katliņā.
* Logopēds rāda bērnam bumbieri un komentē: „Tas ir *bumbieris*. Liec *bumbieri* katliņā!”
* Bērns ieliek bumbieri katliņā.
* Logopēds rāda bērnam plūmi un komentē: „Tā ir *plūme*. Liec *plūmi* katliņā!”
* Bērns ieliek plūmi katliņā.
* Logopēds nenoteiktā secībā izrunā vārdus *ābols, bumbieris, plūme.*
* Bērns klausās un ieliek katliņā to augli, kuru nosauc logopēds.
* **Uzdevuma skaidrojums bērnam.**
* Klausies! Liec ābolu (bumbieri, plūmi) katliņā!

**9. vingrinājums „Uzklāsim galdu!”**

**Vingrinājuma uzdevums.** Veidot prasmi ar dzirdi atšķirt runas materiālu, izvēloties no četriem vārdiem.

**Nepieciešamie materiāli.** Rotaļu pārtikas produkti – siers, maize, kūka, sula.

**Vingrinājuma apraksts.**

* Logopēds paskaidro bērnam, ka jāuzklāj galds, jo nāks ciemiņi.
* Logopēds rāda bērnam sieru un komentē: „Tas ir *siers*. Liec *sieru* uz galda!”
* Bērns uzliek sieru uz galda.
* Logopēds rāda bērnam maizi un komentē: „Tā ir *maize*. Liec *maizi* uz galda!”
* Bērns uzliek maizi uz galda.
* Logopēds rāda bērnam kūku un komentē: „Tā ir *kūka*. Liec *kūku* uz galda!”
* Bērns uzliek kūku uz galda.
* Logopēds rāda bērnam sulu un komentē: „Tā ir *sula*. Liec *sulu* uz galda!”
* Bērns uzliek sulu uz galda.
* Logopēds nenoteiktā secībā izrunā vārdus *siers, maize, kūka, sula.*
* Bērns klausās un uzliek uz galda to pārtikas produktu, kuru nosauc logopēds.

**Uzdevuma skaidrojums bērnam.**

Klausies! Liec sieru (maizi, kūku, sulu) uz galda!

**10. vingrinājums „Skaņu atdarinājumi”**

**Vingrinājuma uzdevums.** Veidot prasmi atšķirt ar dzirdi skaņu atdarinājumus.

**Nepieciešamie materiāli.** Kartiņas arsuņa, kaķa, govs, cūkas attēlu.

**Vingrinājuma apraksts.**

* Logopēds rāda bērnam kartiņu ar suņa attēlu un komentē: *„Tas ir suns. Suns saka: „Vau* – *vau”*.
* Logopēds rāda bērnam kartiņu ar kaķa attēlu un komentē: *„Tas ir kaķis. Kaķis saka: „Ņau* – *ņau”*.
* Logopēds rāda bērnam kartiņu ar govs attēlu un komentē: *„Tā ir govs. Govs saka: „Mū* – *mū”*.
* Logopēds rāda bērnam kartiņu ar cūkas attēlu un komentē: *„Tā ir cūka. Cūka saka: „Ruk* – *ruk”*.
* Logopēds izrunā skaņu atdarinājumus un lūdz bērnam parādīt atbilstošo mājdzīvnieka attēlu (Kas saka vau – vau (ņau – ņau, mū – mū, ruk – ruk)? Parādi!).
* Bērns klausās skaņu atdarinājumus un parāda skaņu atdarinājumam atbilstošo mājdzīvnieka attēlu.

**Uzdevuma skaidrojums bērnam.**

Klausies! Kas saka vau – vau (ņau – ņau, mū – mū, ruk – ruk)? Parādi!

**11. vingrinājums „Pēdas”**

**Vingrinājuma uzdevums.** Veidot prasmi ar dzirdi atšķirt runas materiālu, izvēloties no četriem vārdiem.

**Nepieciešamie materiāli.** Zīmējums arsuņa, kaķa, gaiļa, pīles attēliem un šo mājdzīvnieku un mājputnu pēdu kontūrām. Krāsainie zīmuļi vai flomāsteri.

**Vingrinājuma apraksts.**

* Logopēds rāda bērnam zīmējumā suņa attēlu, suņa pēdu kontūras un komentē: *„Tas ir suns. Tās ir suņa pēdas.”*
* Bērns apvelk zīmējumā suņa pēdu kontūru.
* Logopēds rāda bērnam zīmējumā kaķa attēlu, kaķa pēdu kontūras un komentē: *„Tas ir kaķis. Tās ir kaķa pēdas.”*
* Bērns apvelk zīmējumā kaķa pēdu kontūru.
* Logopēds rāda bērnam zīmējumā gaiļa attēlu, gaiļa pēdu kontūras un komentē: *„Tas ir gailis. Tās ir gaiļa pēdas. ”*
* Bērns apvelk zīmējumā gaiļa pēdu kontūru.
* Logopēds rāda bērnam zīmējumā pīles attēlu un komentē: *„Tā ir pīle. Tās ir pīles pēdas.”*
* Bērns apvelk zīmējumā pīles pēdu kontūru.
* Logopēds nenoteiktā secībā izrunā vārdus *suns, kaķis, gailis, pīle.*
* Bērna klausās un apvelk tā mājdzīvnieka vai mājputna pēdu kontūru, kuru nosauc logopēds.

**Uzdevuma skaidrojums bērnam.**

Klausies! Apvelc pēdas!

**12. vingrinājums „Trauki skapī”**

**Vingrinājuma uzdevums.** Veidot prasmi ar dzirdi atšķirt runas materiālu, izvēloties no trīs vārdiem.

**Nepieciešamie materiāli.** Leļļu virtuves skapītis.Leļļu trauki – krūzes, šķīvji, karotes.

**Vingrinājuma apraksts.**

* Logopēds paskaidro bērnam, ka krūzes, šķīvji un karotes jāsakārto skapī.
* Logopēds rāda bērnam krūzi un komentē: „Tā ir *krūze*. Liec *krūzi* skapī!”
* Bērns ieliek krūzi skapī.
* Logopēds rāda bērnam šķīvi un komentē: „Tas ir *šķīvis*. Liec *šķīvi* skapī!”
* Bērns ieliek šķīvi skapī.
* Logopēds rāda bērnam karoti un komentē: „Tā ir *karote*. Liec *karoti* skapī!”
* Bērns ieliek karoti skapī.
* Logopēds nenoteiktā secībā izrunā vārdus *krūze, šķīvis, karote.*
* Bērns klausās un ieliek skapī tos traukus, kurus nosauc logopēds.

**Uzdevuma skaidrojums bērnam.**

Klausies! Liec krūzi (šķīvi, karoti) skapī!

**13. vingrinājums „Burvju maisiņš”**

**Vingrinājuma uzdevums.** Veidot prasmi atšķirt ar dzirdi runas materiālu, izvēloties no četriem vārdiem.

**Nepieciešamie materiāli.** Maisiņš ar rotaļlietām (lelles, bumbas, auto, lāči).

**Vingrinājuma apraksts.**

* Logopēds izņem no maisiņa lelli, dod to bērnam un komentē: „Tā ir *lelle*. Noliec *lelli* uz galda!”
* Bērns noliek lelli uz galda.
* Logopēds izņem no maisiņa bumbu, dod to bērnam un komentē: „Tā ir *bumba*. Noliec *bumbu* uz galda!”
* Bērns noliek bumbu uz galda.
* Logopēds izņem no maisiņa auto, dod to bērnam un komentē: „Tas ir *auto*. Noliec *auto* uz galda!”
* Bērns noliek auto uz galda.
* Logopēds izņem no maisiņa lāci, dod to bērnam un komentē: „Tas ir *lācis*. Noliec *lāci* uz galda!”
* Bērns noliek lāci uz galda.
* Logopēds aicina bērnu salikt rotaļlietas atpakaļ maisiņā.
* Logopēds nenoteiktā secībā runā vārdus *lelle, bumba, auto, lācis*.
* Bērns klausās un liek rotaļlietas, kuras nosauc logopēds, maisiņā.

**Uzdevuma skaidrojums bērnam.**

Klausies! Liec lelli (bumbu, auto, lāci) maisiņā!

**14. vingrinājums „Transports”**

**Vingrinājuma uzdevums.** Veidot prasmi atšķirt ar dzirdi runas materiālu, izvēloties no četriem vārdiem.

**Nepieciešamie materiāli.** Kartiņas ar lidmašīnas, kuģa, autobusa, vilciena kontūru. Krāsainie zīmuļi vai flomāsteri.

**Vingrinājuma apraksts.**

* Logopēds rāda bērnam kartiņu ar lidmašīnas kontūru un komentē: *„Tā ir lidmašīna.”*
* Bērns izkrāso lidmašīnas kontūru.
* Logopēds rāda bērnam kartiņu ar kuģa kontūru un komentē: *„Tas ir kuģis.”*
* Bērns izkrāso kuģa kontūru.
* Logopēds rāda bērnam kartiņu ar autobusa kontūru un komentē: *„Tas ir autobuss.”*
* Bērns izkrāso autobusa kontūru.
* Logopēds rāda bērnam kartiņu ar vilciena kontūru un komentē: *„Tas ir vilciens.”*
* Bērns izkrāso vilciena kontūru.
* Logopēds nenoteiktā secībā runā vārdus *lidmašīna, kuģis, autobuss, vilciens*.
* Bērns klausās un parāda tā transporta līdzekļa attēlu, kuru nosauc logopēds.

**Uzdevuma skaidrojums bērnam.**

Klausies! Parādi lidmašīnu (kuģi, autobusu, vilcienu)!

**15. vingrinājums „Kas? Ko dara?”**

**Vingrinājuma uzdevums.** Veidot prasmi atšķirt ar dzirdi darbības vārdus.

**Nepieciešamie materiāli.** Kartiņas ar leļļu attēliem, kuras izpilda dažādas darbības (guļ, sēž, skrien, iet, ēd, dzer).

**Vingrinājuma apraksts.**

* Logopēds rāda bērnam attēlu, kurā lelle guļ, un komentē: „Tā ir lelle. Lelle *guļ*.”
* Logopēds attēlo, kā guļ lelle, un mudina bērnu parādīt, kā viņš guļ.
* Bērns parāda, kā viņš guļ.
* Logopēds rāda bērnam attēlu, kurā lelle sēž, un komentē: „Tā ir lelle. Lelle *sēž*.”
* Logopēds attēlo, kā sēž lelle, un mudina bērnu parādīt, kā viņš sēž.
* Bērns parāda, kā viņš sēž.
* Logopēds rāda bērnam attēlu, kurā lelle skrien, un komentē: „Tā ir lelle. Lelle *skrien*.”
* Logopēds attēlo, kā skrien lelle, un mudina bērnu parādīt, kā viņš skrien.
* Bērns parāda, kā viņš skrien.
* Logopēds rāda bērnam attēlu, kurā lelle iet, un komentē: „Tā ir lelle. Lelle *iet*.”
* Logopēds attēlo, kā iet lelle, un mudina bērnu parādīt, kā viņš iet.
* Bērns parāda, kā viņš iet.
* Logopēds rāda bērnam attēlu, kurā lelle ēd, un komentē: „Tā ir lelle. Lelle *ēd*.”
* Logopēds attēlo, kā ēd lelle, un mudina bērnu parādīt, kā viņš ēd.
* Bērns parāda, kā viņš ēd.
* Logopēds rāda bērnam attēlu, kurā lelle dzer, un komentē: „Tā ir lelle. Lelle *dzer*.”
* Logopēds attēlo, kā dzer lelle, un mudina bērnu parādīt, kā viņš dzer.
* Bērns parāda, kā viņš dzer.
* Logopēds nenoteiktā secībā runā darbības vārdus guļ, sēž, skrien, iet, ēd, dzer.
* Bērns klausās, parāda atbilstošo attēlu un attēlo nosaukto darbību.

**Uzdevuma skaidrojums bērnam.**

Klausies! Parādi, kur lelle guļ (sēž, skrien, iet, ēd, dzer)!

**16. vingrinājums „Pupas”**

**Vingrinājuma uzdevums.** Veidot prasmi atšķirt ar dzirdi skaitļa vārdus.

**Nepieciešamie materiāli.** Maisiņš ar pupām. Kastīte.

**Vingrinājuma apraksts.**

* Logopēds izņem no maisiņa vienu pupu, parāda to bērnam un komentē: „*Viena* pupa.”
* Logopēds iedod pupu bērnam un lūdz iemest to kastītē.
* Bērns iemet pupu kastītē.
* Logopēds izņem no maisiņa daudz pupu, parāda tās bērnam un komentē: „*Daudz* pupu.”
* Logopēds iedod pupas bērnam un lūdz iemest tās kastītē.
* Bērns iemet pupas kastītē.
* Logopēds lūdz bērnam izņemt no maisiņa vienu pupu un iemest kastītē.
* Bērns izņem no maisiņa vienu pupu un iemet kastītē.
* Logopēds lūdz bērnam izņemt no maisiņa daudz pupu un iemest kastītē.
* Bērns izņem no maisiņa daudz pupu un iemet kastītē.
* Logopēds nenoteiktā secībā norāda bērnam, cik pupu jāizņem no maisiņa.
* Bērns klausās un izņem no maisiņa tādu pupu daudzumu, kādu norāda logopēds.

**Uzdevuma skaidrojums bērnam.**

Klausies! Paņem vienu (daudz) pupu!

**17. vingrinājums „Vilciens”**

**Vingrinājuma uzdevums.** Veidot prasmi atšķirt ar dzirdi skaitļa vārdus (no viens līdz trīs).

**Nepieciešamie materiāli.** Zīmējums, kurā attēloti trīs vilcieni (ar vienu vagonu, diviem vagoniem un trīs vagoniem). Krāsainie zīmuļi vai flomāsteri.

**Vingrinājuma apraksts.**

* Logopēds rāda bērnam pirmo vilcienu un norāda, cik vagonu bērnam ir jāizkrāso: „Izkrāso *vienu* vagonu!”
* Bērns izkrāso vienu vagonu.
* Logopēds paskaidro bērnam, ka lokomotīve nav vagons, pārrunā ar bērnu atšķirības starp lokomotīvi un vagonu.
* Logopēds rāda bērnam otro vilcienu un norāda, cik vagonu bērnam ir jāizkrāso: „Izkrāso *divus* vagonus!”
* Bērns izkrāso divus vagonus.
* Logopēds rāda bērnam trešo vilcienu un norāda, cik vagonu bērnam ir jāizkrāso: „Izkrāso *trīs* vagonus!”
* Bērns izkrāso trīs vagonus.
* Logopēds nenoteiktā secībā sauc vagonu skaitu.
* Bērns parāda atbilstošo vilcienu.

**Uzdevuma skaidrojums bērnam.**

Klausies! Parādi, kur ir viens vagons (divi vagoni, trīs vagoni)!